CELEX: 31986R1662
Language: el
Date: 1986-05-29 00:00:00
Title: Κανονισμός (ΕΟΚ) αριθ. 1662/86 της Επιτροπής της 29ης Μαΐου 1986 για τη θέσπιση προσωρινών μέτρων όσον αφορά τις μεταφορές ποσοστώσεων στον τομέα της ζάχαρης

Avis juridique important

|

31986R1662

Κανονισμός (ΕΟΚ) αριθ. 1662/86 της Επιτροπής της 29ης Μαΐου 1986 για τη θέσπιση προσωρινών μέτρων όσον αφορά τις μεταφορές ποσοστώσεων στον τομέα της ζάχαρης  

Επίσημη Εφημερίδα αριθ. L 145 της 30/05/1986 σ. 0041 - 0041

***** ΚΑΝΟΝΙΣΜΟΣ (ΕΟΚ) αριθ. 1662/86 ΤΗΣ ΕΠΙΤΡΟΠΗΣ  της 29ης Μαΐου 1986  για τη θέσπιση προσωρινών μέτρων όσον αφορά τις μεταφορές ποσοστώσεων στον τομέα της ζάχαρης  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 934/86 (2), και ιδίως το άρθρο 48,  Εκτιμώντας:  ότι το σημερινό καθεστώς ποσοστώσεων παραγωγής λήγει στις 30 Ιουνίου 1986· ότι το επόμενο καθεστώς ποσοστώσεων το οποίο θα έπρεπε να αρχίσει να εφαρμόζεται από την 1η Ιουλίου 1986 δεν τέθηκε σε ισχύ παρά μόνον στις 2 Απριλίου 1986 με τον κανονισμό (ΕΟΚ) αριθ. 934/86· ότι το άρθρο 25 παράγραφος 2 του κανονισμού (ΕΟΚ) αριθ. 1785/81 προβλέπει ότι τα κράτη μέλη μπορούν να μειώσουν την ποσόστωση Α και την ποσόστωση Β κάθε βιομηχανίας παραγωγής ζάχαρης ή παραγωγής ισογλυκόζης που είναι εγκατεστημένη στο έδαφός τους εντός ορίου 10 % της ποσόστωσης Α ή Β, έτσι ώστε να διοχετεύσει τις ποσότητες που προκύπτουν κατ' αυτό τον τρόπο σε μία ή περισσότερες τέτοιες βιομηχανίες που είναι εγκατεστημένες στο έδαφός τους·  ότι ο κανονισμός (ΕΟΚ) αριθ. 193/82 του Συμβουλίου της 26ης Ιανουαρίου 1982 για τη θέσπιση των γενικών κανόνων σχετικά με τις μεταφορές ποσοστώσεων στον τομέα της ζάχαρης (3) ορίζει στο άρθρο 7 ότι, σε περίπτωση εφαρμογής του άρθρου 25 παράγραφος 2 του κανονισμού (ΕΟΚ) αριθ. 1785/81, τα κράτη μέλη κατανέμουν τις τροποποιημένες ποσοστώσεις πριν από την 1η Μαρτίου για να εφαρμοσθούν κατά την επόμενη περίοδο εμπορίας· ότι, κάτω από αυτές τις συνθήκες, προκειμένου να μπορέσουν τα κράτη μέλη να κάνουν χρήση, κατά την περίοδο εμπορίας 1986/87, της δυνατότητας που προβλέπεται στο εν λόγω άρθρο 25 παράγραφος 2, είναι απαραίτητο να ορισθεί σαν προσωρινό μέτρο η 1η Ιουλίου 1986 σαν ημερομηνία λήξης προθεσμίας για την κατανομή των τροποποιημένων ποσοστώσεων·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Ζάχαρης,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Όταν ένα κράτος μέλος αποφασίσει να εφαρμόσει το άρθρο 25 παράγραφος 2 πρώτο εδάφιο του κανονισμού (ΕΟΚ) αριθ. 1785/81, κατά την περίοδο εμπορίας 1986/87, κατανέμει, κατά παρέκκλιση από το άρθρο 7 του κανονισμού (ΕΟΚ) αριθ. 193/82, πριν από την 1η Ιουλίου 1986, τις τροποποιημένες ποσοστώσεις.  2. Τα κράτη μέλη ανακοινώνουν στην Επιτροπή, πριν από τις 15 Αυγούστου 1986, τις τροποποιήσεις που πραγματοποίησαν κατ' εφαρμογή της παραγράφου 1.  Άρθρο 2  Ο παρών κανονισμός αρχίζει να ισχύει την τρίτη ημερα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 29 Μαΐου 1986.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. L 177 της 1. 7. 1981, σ. 4.  (2) ΕΕ αριθ. L 87 της 2. 4. 1986, σ. 1.  (3) ΕΕ αριθ. L 21 της 29. 1. 1982, σ. 3.